LPN ทุบทุกสถิติรายได้รวมกว่าหมื่นล้านจ่ายปันผล56สตางค์
LPN เผยปี 2553 ที่ผ่านมาทุบทุกสถิติในทุกด้าน กวาดรายได้รวมกว่าหมื่นล้าน ยอดขายสูงกว่า 15,000 ล้าน และกำไรสูงกว่า 1.6 พันล้าน ส่งให้จ่ายปันผลทั้งปี 56 สตางค์
17 ก.พ. 2554

LPN เผยปี 2553 ที่ผ่านมาทุบทุกสถิติในทุกด้าน กวาดรายได้รวมกว่าหมื่นล้าน ยอดขายสูงกว่า 15,000 ล้าน และกำไรสูงกว่า 1.6 พันล้าน ส่งให้จ่ายปันผลทั้งปี 56 สตางค์ 
นายโอภาส ศรีพยัคฆ์ กรรมการผู้จัดการ บริษัท แอล.พี.เอ็น.ดีเวลลอเมนท์ (LPN) เปิดเผยว่าปัจจัยที่ทำให้ LPN ประสบความสำเร็จอย่างต่อเนื่อง และสามารถสร้างสถิติใหม่ๆ ได้ในทุกด้าน และทุกๆ ปีนั้น มาจากการพัฒนาผลิตภัณฑ์ และบริการอย่างต่อเนื่อง รวมถึงความเชื่อมั่นและศรัทธาต่อแบรนด์ “ลุมพินี” ที่ไม่เพียงแค่สร้างและส่งมอบห้องชุดคุณภาพ แต่ยังคำนึงถึงคุณภาพชีวิตของผู้อยู่อาศัยภายใต้แนวคิด “ชุมชนน่าอยู่” 
“โดยในปี 2553 ที่ผ่านมา บริษัทสามารถบริหารงบการเงินรวมได้อย่างมีประสิทธิภาพ ไม่ว่าจะเป็นรายได้รวมที่เพิ่มขึ้นมากกว่า 10,000 ล้าน และยอดขายมากกว่า 15,000 ล้าน ส่งผลให้มียอดขายขายรอโอน (Backlog) สูงกว่า 14,400 ล้าน และกำไรสุทธิสูงถึง 1,640 ล้าน ซึ่งเพิ่มขึ้นจากปี 2552 ประมาณ 135 ล้าน คิดเป็นร้อยละ 9 โดยเหตุผลหลักมาจากการบริหารต้นทุนค่าก่อสร้างที่มีประสิทธิภาพ การบริหารและจัดการค่าใช้จ่ายในการขายและการบริหารลดลง  และการบริหารต้นทุนทางการเงินลดลง 
ด้านการโอนกรรมสิทธิ์ บริษัทก็สามารถทำได้ตามเป้าหมายที่วางไว้ ทำให้งบกระแสเงินสด ณ 31 ธันวาคม 2553 และ 2552 มีเงินสดสุทธิเพิ่มขึ้นสูงกว่า 130 ล้าน คิดเป็นร้อยละ 13 และรายได้จากการขายทรัพย์สินที่เพิ่มสูงกว่า 230 ล้าน พร้อมรับเงินปันผลจากบริษัทร่วมอีกเกือบ 7 ล้าน ส่งผลให้บริษัทสามารถจ่ายเงินปันผลประจำปีสำหรับผลการดำเนินงานของปี 2553 ในอัตราหุ้นละ 56 สตางค์ ซึ่งบริษัทได้จ่ายเงินปันผลระหว่างกาล ในอัตราหุ้นละ 18 สตางค์ไปแล้วเมื่อวันที่ 30 สิงหาคม 2553 ส่วนที่เหลือจะจ่ายในอัตราหุ้นละ 38 สตางค์ โดยกำหนดจ่ายในวันที่ 11 เมษายน 2554 นี้” 
สำหรับในปี 2554 นี้ เตรียมเปิดตัว 10 โครงการใหม่ มูลค่า 16,000 ล้าน เพื่อสร้างการรับรู้รายได้อย่างต่อเนื่องไปจนถึงปี 2556 โดยเมื่อต้นเดือนกุมภาพันธ์ที่ผ่านมา บริษัทได้ปรับกลยุทธ์การขายใน 2 โครงการใหม่ ได้แก่ โครงการลุมพินี คอนโดทาวน์ นิด้า-เสรีไทย  และ ลุมพินี วิลล์ ลาซาล- แบริ่ง จำนวน 1,626 ยูนิต มูลค่ารวม 1,400 ล้านบาท โดยเริ่มเปิดขาย ตั้งแต่ต้นเดือนกุมภาพันธ์ ซึ่งปัจจุบันโครงการลุมพินี คอนโดทาวน์ นิด้า-เสรีไทย ปิดการขายเรียบร้อยแล้ว  ส่วน โครงการลุมพินี วิลล์ ลาซาล- แบริ่ง มียอดขายเกิน 50% เหลือเพียงห้องชุดพักอาศัยในราคาโปรโมชั่น (ราคา 699,000 บาท ต่อยูนิต) ที่จะเปิดให้จอง ในวันที่ 26 กุมภาพันธ์นี้ ซึ่งมั่นใจว่าปิดการขายได้ภายในวันนั้น”